## Dimensi Domain Hubungan Kekeluargaan di Selatan Johor melalui Indeks Kesejahteraan Keluarga 2017

## Siti Sarawati Johar
Institut Transformasi Sosial dan Pembangunan Wilayah, Universiti Tun Hussein Onn Malaysia,
86400 Parit Raja, Batu Pahat, Johor, Malaysia; sarawati@uthm.edu.my

## INFO ARTIKEL

## ABSTRAK

## Info Publikasi:
Artikel Hasil Penelitian

## Sitasi Cantuman:
Johar, S. S. (2019). Domain Dimension of Family Relationships in the South of Johor through the Family Welfare Index 2017. Society, 7(2), 185-194.
DOI : 10.33019/society.v7i2.129
Hak Cipta © 2019. Dimiliki oleh Penulis, diterbitkan oleh Society
Artikel dengan akses terbuka.
Lesen: Atribusi-NonKomersial- BerbagiSerupa (CC BY-NC-SA)
Institusi  keluarga  adalah  suatu  unit  asas  sosial  yang  teramat penting  terhadap  proses  perkembangan,  pembinaan  dan pembangunan  insan  melalui  kapasiti  pembentukan  modal insan. Pembangunan secara fizikal sahaja tidak bermakna jika tidak diselarikan dengan pembangunan insan berasaskan sifat fitrah. Adalah tidak mustahil jika berlakunya konflik dalaman sehingga  mencabar  institusi  keluarga  masa  kini  adalah antaranya  kerana  keluarga  tidak  dapat  menangani  proses pembangunan  sosial  dan  ekonomi  yang  progresif  dengan penuh  kesederhanaan  dan  keseimbangan  dalam  keluarga, contohnya  apabila  berlakunya  keruntuhan  dalam  interaksi keluarga  sehingga  wujudnya  kerenggangan  hubungan  dan ketidakpatuhan  ahli  keluarga  terhadap  sistem  nilai.  Oleh  itu usaha  mengimbangi  tuntutan  pembangunan  sosial  dan ekonomi perlulah seiring dengan kemantapan hubungan dalam institusi  keluarga,  seperti  yang  ditekankan  dalam  Indeks Kesejahteraan  Keluarga  melalui  dimensi  Hubungan Kekeluargaan.  Usaha  itu  adalah  selaras  dengan  hasrat mewujudkan  kesejahteraan  dalam  institusi  keluarga  yang melibatkan  pembangunan  individu  dan  keluarga  secara seimbang  dan  menyeluruh  dari  segi  fizikal,  rohani,  ekonomi, sosial  dan  mental.  Selari  dengan  hasrat  itu,  satu  kajian  yang khusus  untuk  menguji  Indeks  Kesejahteraan  Keluarga  telah dilakukan ke atas seramai 319 orang responden yang mewakili keluarga masing-masing di daerah Pasir Gudang, Johor Bahru, Malaysia, pada tahun 2017. Untuk perbincangan dalam kajian ini adalah tertumpu kepada dimensi Hubungan Kekeluargaan

## Society, 7 (2), 201-211, 2019
P-ISSN: 2338-6932 | E-ISSN: 2597-4874 https://society.fisip.ubb.ac.id
Dihantar: 25 November, 2019; Diterima: 27 Disember, 2019; Diterbitkan: 31 Disember, 2019;
dari  aspek  Sokongan  Motivasi,  Masa  Bersama,  dan  Ambil Tahu. Dapatan kajian secara keseluruhan menunjukkan Indeks Kesejahteraan Keluarga bagi dimensi Hubungan Kekeluargaan adalah di tahap cemerlang, sekali gus memberikan interpretasi yang  relevan  dengan  persepsi  dan  pengamalan  positif  dalam kalangan  responden  kajian,  melalui  pengujian  domain Hubungan Kekeluargaan yang merentas tiga item utama.
Kata Kunci: Dimensi;  Domain;  Hubungan  Kekeluargaan, Indeks; Kesejahteraan

## 1. Pengenalan
Keluarga adalah sebuah institusi sosial yang paling dinamik dan menjadi unsur terpenting dalam membantu melahirkan generasi yang holistik. Fungsi hubungan dalam keluarga adalah elemen  utama  pengukuhan  sesebuah  keluarga  untuk  hidup  lebih  sejahtera  dan  bahagia (Hassan, 2013). Memiliki keluarga yang bahagia adalah menjadi idaman setiap insan bilamana kebahagiaan  itu  boleh  mempengaruhi  aspek-aspek  emosi,  fizikal,  dan  tingkah  laku.  Institusi keluarga  yang  diketuai  oleh  ibu  bapa  merupakan  suatu  agen  utama  yang  berfungsi  sebagai pemboleh  ubah  yang  signifikan  dalam  proses  pembentukan  gaya  didikan,  komunikasi, interaksi mahupun perhatian yang bersifat kasih sayang dan komitmen yang berterusan  oleh ibu  bapa  terhadap  anak-anak.  Seperti  yang  ditekankan  dalam  Teori  Abraham  Maslow  yang menegaskan  bahawa  sebelum  manusia  sampai  ke  tahap  keperluan  hidup  yang  lebih  tinggi yakni  tingkat  yang  menjadi  petanda  kejayaan,  hakikatnya  manusia  amat  perlukan  kasih sayang.  Jelas,  kasih  sayang  yang  ingin  diperolehi  anak-anak  adalah  tertumpu  daripada interaksi dan tumpuan ikhlas daripada kedua ibu bapa mahupun adik beradik kerana dengan rasa disayangi dan menyayangi tersebut, jiwa anak akan beroleh kekuatan untuk terus bernafas dalam meneruskan hari-hari kehidupan dengan lebih bermakna.  Bahagian ini seterusnya akan memperincikan  tentang  kriteria  dalam  indeks  dimensi  Hubungan  Kekeluargaan  sebagai pelengkap Indeks Kesejahteraan Keluarga.

## 2. Kajian Literatur

## A. Gaya Keibubapaan
Antara  kriteria  yang  berkait  rapat  dengan  dimensi  Hubungan  Kekeluargaan  adalah  gaya keibubapaan  atau  juga  disebut  sebagai  gaya  asuhan  dalam  kalangan  ibu  bapa  terhadap keluarga mereka. Kriteria ini mempunyai hubung kait yang signifikan dengan punca dan kesan senario  hubungan  dalam  keluarga.  Gaya  tersebut  merujuk  kepada  cara  dan  pendidikan  oleh ibu  bapa  kepada  anak-anak  yang  melibatkan  pengukuhan  dan  hukuman  dalam  membentuk personaliti yang bersesuaian dengan keadaan (Hassan, 2013). Terdapat beberapa gaya asuhan utama yang diutarakan oleh Baumrind (1991) dalam Baharudin  & Ibrahim (2008) iaitu seperti autoritatif, autoritarian, dan permisif.

## 1) Gaya Autoritatif
Gaya  autoritatif  adalah  interaksi  antara  ibu,  bapa  dan  anak  yang  memfokuskan  kepada anak  sahaja  dalam  pelbagai  aspek  keperluan.  Gaya  asuhan  ini  memperlihatkan  golongan  ibu bapa yang sentiasa yakin, baik, responsif, asertif dan meletakkan ketetapan berasaskan alasan yang munasabah. Kaedah ini lebih bersifat mengarah untuk memberikan sokongan berbanding dengan memberikan hukuman (Hassan, 2013). Oleh itu, kebiasaannya anak-anak hasil daripada gaya  asuhan  ini  akan  terbentuk  menjadi  anak  yang  berperibadi  selaras  dengan  norma masyarakat  dan  keluarga.  Anak-anak  juga  akan  jadi  lebih  yakin,  berani,  berdikari,  serta berupaya mencapai proses perkembangan emosi yang lebih mantap, di samping adanya sistem sosial yang positif.

## 2) Gaya Autoritarian
Gaya  asuhan  ini  bersifat  tradisional  yang  memperlihatkan  ibu  bapa  berkuasa  penuh terhadap anak-anak. Dengan itu, anak-anak tidak boleh membangkang dan mesti menuruti apa yang  telah  ibu  bapa  tetapkan.  Keadaan  dalam  keluarga  menjadi  lebih  tegas,  ketat,  sangat berstruktur,  dan  adanya  hukuman  secara  fizikal  jika  melakukan  kesalahan.  Kesannya,  anak- anak  akan  menjadi  keras  kepala,  kemurungan,  memberontak  dalam  diam,  dan  rendah  tahap konsep kendiri (Baharudin & Ibrahim 2008).

## 3) Gaya Permisif
Gaya asuhan ini pula mempunyai elemen toleransi yang sangat tinggi terhadap anak-anak, sehingga menyebabkan anak-anak dibiarkan dengan bebas melakukan apa sahaja yang disukai tanpa  sebarang  kawalan  dari  pihak  ibu  bapa.  Ibu  bapa  hanya  menuruti  apa  sahaja  yang diminta oleh anak-anak atas alasan tidak mahu berkonfrontasi. Kesannya, anak-anak menjadi tidak terarah, tidak berakhlak, tidak bertanggungjawab, lemah kawalan diri, tidak matang, dan gagal menetapkan matlamat sebenar hidup. Anak-anak hasil dari gaya asuhan ini juga sangat terdedah mengalami kepincangan tingkah laku dan mudah melanggar peraturan (Baharudin & Ibrahim 2008).

## B. Penglibatan Ibu Bapa dalam Kehidupan Anak-anak
Hal ini menjurus kepada aspek kemahiran ibu bapa dalam mengambil tahu dan mengawasi anak-anak. Anak yang mempunyai kepatuhan tinggi terhadap ibu bapa didapati mempunyai lokus  kawalan  luaran.  Anak-anak  ini  mempercayai  bahawa  kuasa  luar  diri  sebagai  penentu tingkah laku dan mendasari kepatuhan mereka kepada autoriti (Yusof et al., 2002). Pengawalan ibu bapa yang terlalu ketat sebenarnya tidak membantu pembentukan anak-anak menjadi lebih baik,  akan  tetapi  akan  menyebabkan  anak-anak  tidak  selesa  dalam  jangka  masa  panjang. Peranan sokongan dan penglibatan ibu bapa dalam segenap urusan  dan kehendak anak-anak sangat mempengaruhi kehidupan mereka.
Oleh itu, ibu bapa perlu memiliki kemahiran dalam mengendalikan proses penglibatan diri mereka dalam kehidupan seharian anak-anak seperti pengetahuan tentang aktiviti anak-anak, sentiasa  terbuka  untuk  berbincang,  sedia  membantu  dan  mengenali  rakan  anak-anak. Penglibatan  ibu  bapa  yang  bersesuaian  dengan  keadaan  boleh  menjadi  entiti  utuh  yang mempengaruhi perkembangan emosi, mental dan tingkah laku anak-anak secara positif.
Keupayaan  ibu  bapa  melibatkan  diri  dalam  kehidupan  anak-anak  juga  menggambarkan sebagai  keupayaan  ibu  bapa dalam  penggunaan  kaedah  didikan  yang  memberikan  tumpuan dan minat dengan mengambil berat soal anak-anak secara lebih relevan dan berhikmah. Malah
keadaan  itu  mungkin  dapat  diterima  dengan  rasional  oleh  anak-anak  bagi  mencapai kesejahteraan hidup dalam keluarga secara berpanjangan.

## C. Daya Tahan Keluarga
Kriteria  ini  adalah  pada  domain  kemampuan  ibu  bapa  memupuk  kekuatan  yang membolehkan  keluarga  mempunyai  daya  tahan  dalam  menghadapi  isu-isu  kehidupan. Pembentukan  penghargaan  kendiri  yang  positif dalam  diri  anak-anak  hasil dari gaya  asuhan dan didikan ibu bapa yang dinamik adalah salah satu kaedah mencapai ketahanan menghadapi cabaran.  Dimensi  ini  berkait  rapat  dengan  keupayaan  ibu  bapa  dalam  memberikan  motivasi mahupun sokongan yang positif terhadap anak-anak.
Di  samping  itu,  ibu  bapa  yang  boleh  memberikan  sumber  dorongan  yang  kuat  terhadap anak-anak  dapat  membantu  meninggikan  konsep  kendiri  anak-anak  dengan  lebih  positif. Hubungan timbal balik, rapat, dan sejahtera antara ibu bapa dengan anak-anak akan membina penghargaan  kendiri  yang  jitu  dalam  diri  anak-anak  (Bulanda  & Majumdar , 2009).  Pengaruh ibu bapa sangat kuat dalam mewujudkan penghargaan kendiri anak-anak melalui penglibatan dan kualiti perhubungan. Dengan itu, ibu bapa dan anak-anak berupaya menjadi ahli keluarga yang  lebih  berdaya  tahan  dalam  menyelesaikan  pelbagai  isu,  mahupun  juga  akan  lebih konsisten bersatu dalam usaha mencapai kejayaan dan kebahagiaan secara bersama.

## D. Cara Keluarga Berfungsi
Kefungsian keluarga merupakan fungsi yang berhubungan dengan penyesuaian psikologi dan melibatkan penjelasan tentang peraturan, standard tingkah laku, pengawalan serta kaedah yang sesuai dalam menangani permasalahan dalam keluarga (Hassan, 2013). Kesepaduan dan kebolehsuaian  adalah  unsur  yang  membentuk  sesebuah  keluarga  itu  berfungsi.  Kesepaduan keluarga  adalah  ikatan  perasaan  dan  emosi  antara  ahli  dalam  keluarga,  manakala kebolehsuaian pula merujuk kepada kemampuan sesebuah keluarga mengubah struktur kuasa, hubungan peranan dan hubungan sesama ahli sesuai dengan keadaan keluarga (Nasir & Omar, 2006).
Fungsi  keluarga  merangkumi  cara  ahli  keluarga  berkomunikasi,  berhubung  dan mengekalkan hubungan antara satu sama lain serta berupaya menyelesaikan sebarang masalah. Komunikasi  yang  sihat  dalam  kalangan  ahli  keluarga  juga  sangat  mempengaruhi  fungsi sesebuah  keluarga,  di  samping  dapat  mengeratkan  hubungan.  Agak  jelas,  kekuatan  fungsi sesebuah keluarga juga adalah terhasil dari interaksi yang baik melalui persefahaman, jalinan perasaan dan komunikasi berkesan (Bailey, 2009).

## E. Masa Bersama-sama
Domain  ini  memfokuskan  tentang  keperluan  masa  yang  ibu  bapa  ada  untuk  diri  mereka sendiri  serta  masa  yang  ada  untuk  diluangkan  bersama-sama  dengan  ahli  keluarga. Penglibatan dalam keluarga seperti meluangkan masa bersama serta cuba mengelak daripada menghadapi  sebarang  konflik  keluarga  adalah  antara  perkara  utama  dalam  fungsi  sebuah keluarga  (Hassan,  2013).  Pengaruh  ibu  bapa  sangat  kuat  dalam  mewujudkan  makna  sebenar kekeluargaan  kerana  signifikan  dengan  personaliti  anak-anak  sewaktu  meluangkan  masa bersama  dalam  apa  sahaja  aktiviti  keluarga.  Penglibatan  masa  senggang  bersama  keluarga adalah  faktor  utama  fungsi  sebuah  keluarga.  Masa  berkualiti  yang  dilalui  seperti  aktiviti keluarga, penjagaan anak serta keupayaan ibu bapa mengimbangkan masa antara kerja dengan keluarga boleh memberikan hasil yang positif pada hubungan dalam keluarga (Hornberger et al., 2009).  Hubungan  keluarga  juga  akan  jadi  lebih  rapat  dengan  keupayaan  ibu  bapa
membentuk  tingkah  laku  anak-anak  yang  lebih  baik,  saling  memberikan  kekuatan,  saling menghargai dan boleh berinteraksi dengan baik merentas apa sahaja isu.

## 3. Metodologi Penyelidikan
Kajian ini menggunakan kaedah metodologi campuran iaitu kuantitatif dan juga kualitatif. Kaedah  kuantitatif  melalui  tinjauan  dengan  menggunakan  soal  selidik  telah  dijalankan  bagi mengumpulkan data. Kajian ini juga secara ‘cross-sectional study’ .
Penggunaan  kaedah  kualitatif  pula  adalah  melalui  pendekatan  perbincangan  meja  bulat yang  dijalankan  dengan  menjemput  panel-panel  pakar  bagi  mendapatkan  buah  fikiran  yang bernas  untuk  memperkasakan  peranan  Yayasan  Pembangunan  Keluarga  Darul-Ta’zim (YPKDT) sebagai organisasi yang menyumbangkan peranan dalam melahirkan keluarga yang sejahtera serta memperkukuhkan dapatan yang telah diperoleh melalui kaedah tinjauan. Panel- panel yang dijemput adalah terdiri daripada pegawai Lembaga Penduduk dan Pembangunan Keluarga  Negara  (LPPKN),  wakil Non  Government  Organization (NGO),  wakil  daripada Persatuan Ibu Tunggal, serta penggerak YPKDT.
Manakala  untuk  persampelan  pula,  seramai  319  sampel  dengan  pelbagai  latar  belakang telah terpilih untuk penyelidikan ini. Responden  yang dipilih juga terdiri daripada responden yang  pernah  mengikuti  program  mahupun  yang  tidak  pernah  mengikuti  program  anjuran YPKDT.  Responden  juga  terbahagi  kepada mereka  yang  tinggal di  kawasan  bandar dan  luar bandar.
Data  kuantitatif  seterusnya  dianalisis  menggunakan  perisian  SPSS  versi  22.0.  Manakala data kualitatif pula dianalisis menggunakan Analisis Pareto.

## 4. Dapatan Kajian dan Perbincangan Hasil Kajian

## A. Indikator Dimensi Domain Hubungan Kekeluargaan
Dalam  kehidupan  seharian  manusia,  bentuk  hubungan  dalam  keluarga  adalah  antara elemen utama bagi mencapai pengukuhan sesebuah keluarga untuk hidup lebih sejahtera dan bahagia  (Hassan,  2013).  Menurut  Menteri  Pembangunan  Wanita,  Keluarga  dan  Masyarakat iaitu  Dato’  Sri  Rohani  Abdul  Karim  (2017), penghasilan  indeks  kesejahteraan  keluarga  setiap tiga  hingga  lima  tahun  adalah  perlu  dilaksanakan  agar  dapat  dijadikan  panduan  mahupun input penting kepada para penggubal dasar, perancang, dan pengurus program untuk menilai sejauh  mana  tahap  kesejahteraan  hidup  keluarga  di  Malaysia,  seterusnya  untuk  membantu mereka membentuk strategi yang lebih efektif dan program yang tepat kepada sasarannya. Ini merupakan  satu  langkah  proaktif  yang  boleh  dilaksanakan  oleh  Lembaga  Penduduk  dan Pembangunan  Keluarga  Negara  (LPPKN)  bagi  memantau  tahap  kesejahteraan  keluarga Malaysia  secara  berterusan.  Selaras  dengan  kenyataan  itu,  penyelidikan  ini  turut  dijalankan salah  satunya  adalah  sebagai  suatu  usaha  pengukuran  pada  indikator  domain  Hubungan Kekeluargaan  dalam    Indeks  Kesejahteraan  Keluarga  di  Malaysia.  Perbincangan  akan  dibuat hasil daripada analisis yang telah dijalankan.

## 1) Domain Hubungan Kekeluargaan (Keseluruhan)
Dapatan  kajian  berdasarkan  jadual  di  bawah  adalah  menunjukkan  skor  indeks  untuk domain dimensi keseluruhan dalam Hubungan Kekeluargaan. Melalui jadual tahap min untuk keseluruhan  domain  dimensi  Hubungan  Kekeluargaan  ini,  didapati  seramai  237  orang responden  adalah  di  tahap  cemerlang  dengan  jumlah  peratus  sebanyak  74.3%,  berbanding dengan  nilai  21.6%  untuk  tahap  baik  dengan  jumlah  seramai  69  orang.  Jumlah  tersebut  jauh
beza  dengan  nilai  3.8%  dan  0.3%,  masing-masing  di  tahap  lemah  dan  sederhana  dengan seramai 13 orang responden.
Nilai skor min bagi keseluruhan domain dimensi ini adalah sebanyak 8.47 daripada skala maksimum  10,  dan  didapati  tahap  bagi  keseluruhan  domain  dimensi  ini  adalah  di  tahap cemerlang. Oleh itu, jelas menunjukkan bahawa jumlah yang cemerlang adalah lebih dominan dalam  hasil  kajian  yang  dijalankan  ini,  malah  turut  dapat  menunjukkan  bahawa  indikator Hubungan  Kekeluargaan  dalam  Indeks  Kesejahteraan  Keluarga  ini  memberikan  interpretasi yang relevan dengan persepsi dan pengamalan positif dalam domain Hubungan Kekeluargaan melalui tiga dimensi utama.

## Jadual 1

## Tahap Min Domain Hubungan Kekeluargaan
Tahap Kekerapan Peratusan (%) Lemah 1 0.3 Sederhana 12 3.8 Baik 69 21.6 Cemerlang 237 74.3 Sumber: (Data Primer, 2017)

## 2) Domain Hubungan Kekeluargaan (Sokongan Motivasi)
Hasil dapatan analisis kajian ini berdasarkan soalan daripada nombor 24, 25, 26, 28, dan 29, telah didapati tahap bagi domain Sokongan Motivasi adalah di tahap cemerlang. Nilai skor min menunjukkan min maksimum adalah 8.83, manakala yang paling minimum pula adalah 8.31. Jumlah itu menunjukkan min skor  Hubungan Kekeluargaan bagi domain  Sokongan Motivasi oleh  ibu  bapa  terhadap  anak-anak  dalam  keluarga  adalah  sebanyak  8.55  daripada  skala maksimum  10.  Nilai  skor  itu  diakui  sememangnya  agak  tinggi.  Melalui  hasil  analisis  di atas, majoriti  responden  adalah  bersetuju  bahawa  memang  wujudnya  aktiviti  perbincangan  dalam keluarga masing-masing. Responden turut bersetuju yang mereka melatih ahli keluarga untuk berdikari  dalam  melalui  kehidupan  seharian  agar  lebih  arif  dalam  memikul  tanggungjawab serta  sama-sama  dapat  mengerti  setiap  fungsi  dan  tanggungjawab  masing-masing  demi kesejahteraan keluarga.
Responden  bersetuju  yang  mereka  lebih  rasa  tenteram  apabila  bersama  ahli  keluarga. Secara totalnya, skor dalam domain Sokongan Motivasi adalah di tahap tinggi dan cemerlang, dengan jelas membuktikan bahawa indeks Hubungan Kekeluargaan dalam domain Sokongan Motivasi  adalah  telah  sedia diamalkan dalam  kalangan  ketua  keluarga  seperti  ayah  atau  ibu. Amalan-amalan  tersebut  secara  jelas  turut  menggambarkan bahawa  ketua keluarga  berupaya memberikan  sokongan  bersifat  motivasi  dan  dorongan  ke  arah  pembentukan  Hubungan Kekeluargaan  yang  dominan  positif.  Dapatan  ini  sekali  gus  dapat  menunjukkan  nilai  skor tinggi  dan  cemerlang  yang  diperolehi  adalah  selari  dengan  nilai  skor  tinggi  yang  diperolehi dalam domain Hubungan Kekeluargaan dalam Kajian Indeks Kesejahteraan Keluarga Malaysia yang  dilakukan  oleh  Lembaga  Penduduk dan  Pembangunan  Keluarga  Negara  (2016)  sebagai suatu kajian yang berbentuk tinjauan keratan rentas bagi menguji tahap kesejahteraan keluarga.

## Jadual 2

## Min Mengikut Domain Hubungan Kekeluargaan (Sokongan Motivasi)
Bilangan  Keterangan Min Tahap 24. Saya berbincang dengan keluarga sekiranya ada sebarang masalah. 8.31 Cemerlang 25. Saya melatih ahli keluarga saya untuk berdikari. 8.34 Cemerlang 26. Saya berasa tenteram apabila bersama ahli keluarga saya 8.82 Cemerlang 28. Keputusan yang saya buat, adalah hasil perbincangan bersama ahli keluarga saya. 8.44 Cemerlang 29. Saya memberikan pujian jika ahli keluarga melakukan perkara yang baik. 8.83 Cemerlang Min Skor Hubungan Kekeluargaan (Sokongan Motivasi) 8.55 Cemerlang

## Sumber: (Data Primer, 2017)

## 3) Domain Hubungan Kekeluargaan (Masa Bersama)
Berdasarkan soalan daripada nombor 27 dan 33, didapati tahap bagi domain masa bersama adalah  juga  di  tahap  cemerlang.  Nilai  skor min  menunjukkan  jumlah  min  maksimum  adalah 8.62,  manakala  yang  paling  minimum  pula  adalah  8.00.  Jumlah  itu  secara  keseluruhannya menunjukkan  min  skor  Hubungan  Kekeluargaan  bagi  domain  Masa  Bersama  oleh  ibu  bapa dengan anak-anak dalam keluarga adalah sebanyak 8.31 daripada skala maksimum 10. Analisis di  bawah  adalah  pengujian  domain  Masa  Bersama.  Dapatan  menunjukkan  bahawa  majoriti responden bersetuju tentang wujudnya amalan makan bersama ahli keluarga masing-masing. Di  samping  itu,  mereka  turut  bersetuju  bahawa  mereka  mampu  untuk  mengimbangi  waktu bekerja dengan waktu santai bersama keluarga. Keputusan di tahap yang tinggi dan cemerlang untuk  dapatan  tentang  domain  ini  dapat  memberikan  gambaran  tentang  kesejahteraan keluarga diakui masih wujud dalam kalangan masyarakat di Malaysia, walaupun mempunyai pelbagai  cabaran  masa  kini.  Masa  itu  perlu  diatur  dan  disusun  oleh  ketua  keluarga  dan diterima  secara  bersama  bagi  mewujudkan  interaksi  yang  lebih  baik  sesama  ahli  keluarga. Dengan itu juga dapat mengelakkan anak-anak daripada terjebak dengan pelbagai masalah dan tingkah laku delinkuen yang memberi kesan negatif kepada semua (Zakaria et al., 2016).
Jadual 3

## Min Mengikut Domain Hubungan Kekeluargaan (Masa Bersama)
Bilangan  Keterangan Min Tahap 27. Saya makan bersama ahli keluarga saya. 8.62 Cemerlang 33. Saya dapat mengimbangi waktu kerja dan waktu bersama keluarga. 8.00 Cemerlang Min Skor Hubungan Kekeluargaan (Masa Bersama) 8.31 Cemerlang
Sumber: (Data Primer, 2017)

## 4) Domain Hubungan Kekeluargaan (Ambil Tahu)
Berdasarkan soalan daripada nombor 30 sehingga nombor 32, didapati tahap bagi domain- domain  Ambil  Tahu  adalah  turut  di  tahap  cemerlang.  Nilai  skor  min  telah  menunjukkan jumlah min maksimum adalah 8.51, manakala yang paling minimum pula adalah 8.17. Jumlah itu  menunjukkan  min  skor  Hubungan  Kekeluargaan  bagi domain  Ambil  Tahu  oleh  ibu  bapa terhadap anak-anak dalam keluarga adalah sebanyak 8.33 daripada skala maksimum 10.
Analisis  yang  menguji  domain  Ambil  Tahu  seperti  di  bawah  pula  telah  menunjukkan bahawa  majoriti  responden  bersetuju  tentang  wujudnya  amalan  mengambil  berat  tentang sesama ahli keluarga masing-masing. Ketua keluarga berupaya menyalurkan rasa ambil berat dan ambil tahu dengan cara perlunya mereka bertanya ahli keluarga mereka bersama siapa jika berada di luar rumah. Tidak timbul soal ketua keluarga menyibuk mencampuri perihal tersebut dalam  kalangan  ahli  keluarga,  akan  tetapi  amalan  tersebut  merupakan  tanggungjawab  ketua keluarga dan seharusnya diterima dengan rasional oleh ahli keluarga masing-masing atas dasar kebaikan dan kesejahteraan bersama. Mereka turut bersetuju yang mereka mengenali kawan- kawan  ahli  keluarga  mereka.  Mereka  juga  bersetuju  dengan  pernyataan  tentang  amalan mengambil  tahu  tentang  aktiviti  harian  ahli  keluarga  masing-masing.  Keperluan  mengambil tahu  ini  penting  kerana  dalam  keluarga  seharusnya  banyak  perkara  dapat  dikongsi  bersama agar  tidak  timbul  kerisauan  dan  syak  wasangka.  Keputusan  di  tahap  yang  tinggi  dan cemerlang  untuk  dapatan  domain  ini  dapat  memberikan  gambaran  tentang  hubungan  yang erat dalam keluarga, dan tanggungjawab oleh ketua keluarga masih dominan dalam kalangan masyarakat di Malaysia. Domain seperti ini juga merupakan persepsi bersifat subjektif dalam kalangan  responden  yang  berkait  rapat  dengan  pengalaman  lepas  realistik  responden  serta melibatkan  suatu  kaedah  yang  berkaitan  dengan  elemen  kualiti  hidup  melalui  kesejahteraan hubungan kekeluargaan (Noor, 2014).

## Jadual 4
Min Mengikut Domain Hubungan Kekeluargaan (Ambil Tahu)
Bilangan  Keterangan Min Tahap 30. Saya bertanya kepada ahli keluarga dengan siapa mereka keluar. 8.51 Cemerlang 31. Saya mengenali kawan-kawan ahli keluarga saya. 8.31 Cemerlang 32. Saya mengetahui aktiviti harian ahli keluarga saya. 8.17 Cemerlang Min Skor Hubungan Kekeluargaan (Ambil Tahu) 8.31 Cemerlang Sumber: (Data Primer, 2017)

## B. Cadangan untuk Domain Hubungan Kekeluargaan
Terdapat beberapa cadangan yang dikongsikan yang berkemungkinan boleh dilaksanakan oleh  agensi-agensi  kerajaan  mahupun  badan-badan Non  Government  Organization (NGO)  bagi membantu  institusi  keluarga  mencapai  Indeks  Kesejahteraan  Keluarga  yang  seimbang  dan bersepadu,  sekali  gus  dapat  membantu  usaha  mewujudkan  institusi  keluarga  yang  dominan efektif dan berkualiti demi melahirkan generasi yang dinamik.

## 1) Menganjurkan Kursus Keibubapaan secara Berkala tetapi Tetap
Keperluan ini adalah untuk menjadi penyuntik dan panduan kepada para ibu bapa dalam mengemudi  keluarga  bahagia  yang  lebih  terarah  dan  bermatlamat.  Malahan  program  ini mungkin  dapat  membantu  membugarkan  kembali  fungsi  ibu  bapa  sebagai role  model yang terbaik buat anak-anak, agar ibu bapa peka bahawa mereka perlu sentiasa berada dalam trek yang  betul  sebagai  ketua keluarga  yang  memiliki gaya  keibubapaan  yang  positif  dan relevan dengan  keperluan  anak-anak.  Kursus  ini  juga  penting  kepada  ibu  bapa  muda  kerana  amat perlu untuk mereka belajar dan memahami tentang teknik dan kaedah yang bersesuaian dalam membina keluarga sejahtera.

## 2) Mengadakan Ujian Personaliti dalam Kalangan Ibu Bapa
Keperluan ini pula adalah untuk membantu ibu bapa mengenali personaliti diri sendiri dan potensi  mereka  yang  sebenar  agar dapat  membantu  diri  mereka  untuk  berfungsi  sebagai  ibu bapa yang mampu untuk mengenali dan memahami jiwa serta tingkah laku anak-anak mereka. Apabila  ibu  bapa  lebih  mengenali  personaliti  diri  mereka  sendiri,  maka  mereka  juga  tentu berupaya  untuk  menyesuaikan  personaliti  mereka  dalam  gaya  dan  asuhan  didikan  dengan anak-anak yang mempunyai kepelbagaian watak dan jiwa. Dengan itu, komunikasi antara ibu bapa  dengan  anak-anak  akan  menjadi  lebih  berkesan  dan  bermakna  melalui  interpretasi perkataan  dan  bahasa  tubuh  yang  jelas  difahami,  sekali  gus  dapat  mengelakkan  berlakunya salah tafsir atau salah faham yang boleh menyebabkan konflik.

## 3) Menggalakkan Ibu Bapa menghadiri Kaunseling Individu dan Kelompok
Keperluan  ini  adalah  untuk  membantu  ibu  bapa  menyalurkan  penyelesaian  masalah keluarga  dengan  cara  yang  betul  seperti  mampu  untuk  mengendalikan  emosi  dengan  lebih terkawal,  memahami  perubahan  emosi  sendiri  dan  emosi  anak-anak.  Malahan  ibu  bapa  juga boleh  meluahkan  perasaan  dengan  saluran  yang  betul  bagi  mengurangkan  rasa  tekanan berhadapan  dengan  pelbagai  kemelut  dan  konflik  dalam  keluarga.  Sesi  kaunseling  juga membantu ibu bapa serta anak-anak belajar bagaimana untuk berterus terang dengan sesuatu perasaan bagi mengelakkan mereka berterusan memendam perasaan yang boleh memakan diri sendiri, mahupun mencetuskan masalah yang lebih berat kerana hilang kawalan diri. Dengan itu juga, hubungan dalam keluarga menjadi lebih erat kerana komunikasi berlaku dengan lebih jelas serta mencapai pemahaman pada setiap harapan dan aspirasi masing-masing, di samping memahami pentingnya untuk menghargai dan dihargai.
Penemuan hasil kajian ini seharusnya dapat membantu ahli masyarakat dan negara untuk tidak  jemu  terus  merancang,  membentuk  dan  mengaplikasikan  program-program  bagi melangsungkan  kesejahteraan  keluarga,  mahupun  bagi  mencegah  berlakunya  keruntuhan institusi keluarga secara konsisten. Bagi indikator dimensi dalam Hubungan Kekeluargaan ini sendiri,  ibu  bapa  selaku  ketua  keluarga  boleh  terus  dibantu  menghadiri  program-program kemahiran ilmu keibubapaan terutamanya yang melibatkan kemahiran berkomunikasi dengan anak-anak samada secara lisan mahupun bukan lisan.
Kemahiran  ini  sangat  penting  bagi  mengelakkan  wujudnya  konflik  sehingga  membawa kepada  kerenggangan,  krisis  dan  perpisahan.  Konflik  boleh  berlaku  hanya  kerana  kurang maklumat, salah faham, salah tafsir, berfikiran dan beremosi secara negatif, serta sangat sukar untuk  fleksibel  dengan  satu-satu  keadaan.  Malahan  amalan  sikap  yang  terlalu  mendominasi ataupun  terlalu  menurut  juga  tidak  sesuai  diamalkan  dalam  kehidupan  berkeluarga  serta mana-mana  hubungan  yang  berkomitmen,  kerana  situasi  hanya  akan  menjadi  lebih  kronik apabila wujudnya pelanggaran etika yang amat memudaratkan diri, keluarga, dan masyarakat.
Maka adalah seharusnya institusi keluarga perlu gigih dibangunkan dengan elemen yang lebih  berpengetahuan  dan  berilmu  bagi  meneruskan  legasi  generasi  modal  insan  yang  lebih berkasih sayang dalam landasan yang sejajar dengan tuntutan nilai sejagat dan akhlak mulia.

## 5. Rumusan
Institusi keluarga adalah merupakan agen sosialisasi utama dalam pembentukan generasi baru.  Ibu  bapa  sebagai  ketua  dalam  institusi  keluarga  adalah  agen  perubahan  yang  sangat signifikan  bilamana  berfungsi  selaku  pemangkin  utama  dalam  proses  pembentukan  hidup anak-anak  hasil  daripada  kelangsungan  generasi  yang  sejahtera  melalui  hubungan kekeluargaan  yang  dinamik.  Agak  ketara,  ibu  bapa  perlu  memainkan  peranan  secara  lebih efisien dalam usaha memastikan pembentukan diri dan sikap anak-anak adalah dalam laluan yang  teratur  serta  memenuhi  tuntutan  sistem  nilai,  agama,  dan  sejagat  demi  kelangsungan masa  hadapan  yang  lebih  bermakna,  sekali  gus  membawa  kesinambungan  generasi  yang berakhlak mulia, berdisiplin, dan berilmu.
Elemen-elemen  positif  dalam  pembangunan  insan  anak-anak  adalah  turut  berkait  rapat dengan  pembentukan  konsep  kendiri  dalam  diri  mereka.  Pembentukan  konsep  kendiri  anak- anak secara positif dikesan mempunyai hubungan rapat dengan fungsi dan karakter ibu bapa dalam institusi keluarga, kerana adalah jelas itulah institusi yang paling dominan dengan anak- anak sejak dilahirkan sehinggalah mereka keluar ke dalam kelompok masyarakat.
Pembentukan  konsep  kendiri  yang  normal  dan  stabil  adalah  hasil  daripada  asuhan  dan gaya didikan ibu bapa yang sihat ( healthy parenting ), lalu membawa kepada pengekalan identiti ‘saya  ok–awak  ok’.  Elemen-elemen  ini  menjadi  pemangkin  kepada  kewujudan  kesejahteraan dalam  hubungan  kekeluargaan.  Bukan  sahaja  faktor  baka  dari  segi  saiz  badan  dan  gaya penampilan,  malahan  setiap  gerak-geri  dan  tutur  kata  ibu  bapa  berkeupayaan  besar mempengaruhi setiap inci pergerakan dan hidup anak-anak dalam tempoh yang berpanjangan.
Anak-anak  adalah  pemerhati  yang  aktif,  tetapi  mereka  juga  adalah  penilai  yang  pasif. Anak-anak  sejak  kecil  lagi  adalah  aktif  memerhatikan  setiap  tingkah  laku  ibu  bapa,  ahli keluarga dan ahli masyarakat, sehingga terbentuk keadaan yang menjadi ‘cermin’ dan ‘model’ yang terakam dalam minda bawah sedar mereka.
Justeru  itu,  di  sinilah  ibu  bapa  perlu  lebih  peka  untuk  membimbing  dan  memandu  arah pemerhatian  dan  penilaian  anak-anak  agar  sejajar  dengan  sistem  nilai.  Malah  ibu  bapa bertanggungjawab  menjaga  dan  memastikan  pengaruh  yang  melingkari  iklim  kehidupan seharian anak-anak serta seluruh ahli keluarga adalah pengaruh yang boleh membina peribadi ahli  keluarga  secara  lebih  cemerlang,  gemilang  sama  ada  secara  langsung  mahupun  tidak langsung.

## 6. Penghargaan
Sejuta  terima  kasih  diucapkan  kepada  Yayasan  Pembangunan  Keluarga  Darul  Ta’zim (YPKDT) kerana dengan penuh amanah dan bertanggungjawab telah membiayai penyelidikan ini dengan sepenuhnya sehingga kajian ini berjaya dilaksanakan sehingga selesai. Penghargaan diberikan  kepada  barisan  jawatankuasa  YPKDT  serta  para  penyelidik Institut  Transformasi Sosial  dan  Pembangunan  Wilayah  Universiti  Tun  Hussein  Onn  Malaysia  kerana  hasil kerjasama ini membolehkan kajian ini berjaya disiapkan dalam tempoh 4 bulan yang bermula dari September sehingga Disember 2017.

## Rujukan
Baharudin,  R.,  &  Ibrahim,  R.  (2008). Keluarga,  Kanak-kanak  dan  Remaja .  Serdang:  Penerbit Universiti Putra Malaysia.
Bailey,  S.  J.  (2009). Positive  Family  Communication .  Retrieved  09  12,  2017,  from http://msuextension.org/publications/HomeHealthandFamily/.
Bulanda,  R.  E.,  &  Majumdar,  D.  (2009).  Perceived  parent–child  relations  and  adolescent  self- esteem. Journal of Child and Family Studies , 18 (2), 203-212.
Hassan,  A.  (2013). Kompilasi  Kajian  Kesejahteraan  Psikologi .  Batu  Pahat:  Penerbit  Universiti  Tun Hussein Onn Malaysia.
Hornberger,  L.  B.,  Zabriskie,  R.  B.,  &  Freeman,  P.  (2010).  Contributions  of  family  leisure  to family functioning among single-parent families. Leisure Sciences , 32 (2), 143-161. Kementerian  Pembangunan  Wanita,  Keluarga  dan  Masyarakat  Malaysia.  (2017). Indeks Kesejahteraan  Keluarga  Malaysia  Berada  di  Tahap  Sederhana .  Laporan  Indeks  Kesejahteraan Keluarga Malaysia 2016 in Malaysian Global Innovation And Creativity Centre (MaGIC), Selangor, February 28, 2017.
Lembaga Penduduk dan Pembangunan Keluarga Negara. (2016). Laporan Indeks Kesejahteraan Keluarga.  Kuala  Lumpur:  Lembaga  Penduduk  dan  Pembangunan  Keluarga  Negara, Kementerian Pembangunan Wanita, Keluarga dan Masyarakat Malaysia.
Nasir, R., & Omar, F. (2006). Kesejahteraan Manusia: Perspektif Psikologi . Bangi: Penerbit Universiti Kebangsaan Malaysia.
Noor, N. M. (2014). Pembentukan Indikator Kesejahteraan Keluarga Di Malaysia. In: Profesionalisme dalam  Kaunseling  dan  Cabaran  Masa  Kini  di  Malaysia,  pp.  319-360.  Kuala  Lumpur: Dewan Bahasa & Pustaka.
Yusof,  A.  M.,  &  Amaji,  N.  M.  (2002).  Kepimpinan  Ibu  Bapa  dan  Kepatuhan  kepada  Autoriti dalam kalangan Remaja Melayu. Jurnal Psikologi dan Pembangunan Manusia , 18, 3-18. Zakaria,  P.,  Nobaya Ahmad,  N.,  &   Md  Noor,  A.  M.  (2016). Perkaitan  antara  hubungan kekeluargaan  dan  tingkah  laku  delikuens  remaja  di  Kuala  Terengganu. In:  International Conference on Youth (ICYOUTH) 2016, Seri Kembangan, Selangor, November 15-17, 2016.
__________________________________

## Tentang Penulis
Siti  Sarawati  Johar ,  merupakan  seorang  Pensyarah  Kanan  di  Jabatan  Sains  Sosial,  Pusat Pengajian Umum dan Kokurikulum di Universiti Tun Hussein Onn  Malaysia.  Penulis adalah seorang Felo Penyelidik di Institut Transformasi Sosial dan Pembangunan Wilayah Universiti Tun Hussien Onn Malaysia serta mempunyai 12 tahun pengalaman mengajar dan penyelidikan di  Universiti  Tun  Hussien  Onn  Malaysia.  Pengalaman  penyelidikan  penulis  adalah  termasuk dalam  bidang  Psikologi  Pendidikan,  Psikologi  Organisasi,  Kecerdasan  Emosi,  Kesejahteraan Emosi dan Pembangunan Manusia. Penulis telah memiliki banyak artikel yang berindeks dan tidak  berindeks  berkaitan  dengan  bidang  Psikologi  Pendidikan,  Psikologi  Organisasi, Kemanusiaan, Pengurusan Dan Pembangunan Sumber Manusia. Minat dan kemahirannya juga adalah  dalam Neuro-Linguistic  Programming (NLP),  yang  mana  dia  juga  merupakan  seorang Pengamal NLP.